Duro Raapoto

Duro Raapoto, også Turo Raapoto (født 16. mars 1948 på Raiatea, død 7. mai 2014  samme sted), var en franskpolynesisk teolog, lingvist og poet.

Biografi 
Han var sønn av presten og kirkelederen Samuel Raapoto.

Raapoto  var opptatt av identitet og fremmet betegnelsen maohi som navn på den opprinnelige franskpolynesiske befolkningen. Han la fram sitt syn på hva det vil si å være maohi i artikkelen «Maòhi, ou l’identité bafouée», trykket i tidsskriftet Journal des Missions Évangélique i Paris i 1978. Arbeidene hans er beskrevet som å bære preg av tendens til synkretisme og millenarisme og har inspirasjon fra frigjøringsteologi. Raapoto var aktiv i det reformerte kirkesamfunnet Église évangélique de Polynésie français og medvirket til at det i 2004 skiftet navn til Église protestante ma'ohi.

Som lingvist utarbeidet Raapoto et av de to rettskrivingssystemene som er i bruk for tahitisk språk. Han ble i 1983 medlem av Académie Tahitienne – Fare Vāna'a.

Raapoto er beskrevet som «sannsynligvis den mest innflytelsesrike tahitiske intellektuelle i andre halvdel av det tjuende århundre.»

Referanser 

Franskpolynesiske forfattere